วีระศักดิ์ ขอบเขต

วีระศักดิ์ ขอบเขต (ชื่อเล่น: ป๋อง; 10 ตุลาคม พ.ศ. 2516 – ) เป็นผู้ประกาศข่าวในพระราชสำนักทางสถานีวิทยุโทรทัศน์แห่งประเทศไทย และเป็นที่รู้จักในฐานะผู้ประกาศข่าวการสวรรคตของพระบาทสมเด็จพระปรมินทรมหาภูมิพลอดุลยเดช

ประวัติ 
วีระศักดิ์ ขอบเขต มีพื้นเพเป็นชาวจังหวัดขอนแก่นโดยกำเนิด สำเร็จการศึกษาระดับมัธยมจากโรงเรียนขอนแก่นวิทยายน, ระดับปริญญาตรีจากคณะมนุษยศาสตร์และสังคมศาสตร์ มหาวิทยาลัยขอนแก่น และระดับปริญญาโทสาขารัฐศาสตร์ จากคณะสังคมศาสตร์ มหาวิทยาลัยเกษตรศาสตร์ ทั้งนี้ เขาได้ทำหน้าที่เป็นผู้ประกาศข่าวตั้งแต่ พ.ศ. 2537 โดยเป็นนักข่าวสังคมสายการศึกษา ที่สถานีโทรทัศน์สีกองทัพบกช่อง 7 ก่อนจะย้ายไปอยู่สถานีโทรทัศน์ไทยทีวีสีช่อง 9 ซึ่งในช่วงนั้นรับหน้าที่เป็นนักข่าวสายการเกษตร และ ผู้ประกาศข่าวเยาวชน ตามลำดับ ก่อนจะออกจากวงการไประยะหนึ่ง เพื่อทำธุรกิจส่วนตัว แล้วกลับมาเป็นผู้ประกาศข่าวทางสถานีวิทยุโทรทัศน์แห่งประเทศไทยเมื่อ พ.ศ. 2549

ชีวิตส่วนตัว 
วีระศักดิ์ ขอบเขต เป็นผู้มีความรักต่อพระบาทสมเด็จพระปรมินทรมหาภูมิพลอดุลยเดชอย่างมาก โดยเขาถึงกับร้องไห้ในวันที่ประกาศข่าวการสวรรคตของพระบาทสมเด็จพระปรมินทรมหาภูมิพลอดุลยเดช กระนั้น ผู้ชมจำนวนมากต่างยกย่องถึงการทำหน้าที่ของเขาได้อย่างดีเยี่ยมขณะที่ออกอากาศ

รางวัลที่ได้รับ 
 รางวัลราชบัณฑิตยสถานสรรเสริญ ประจำปี 2555 ประเภทผู้ดำเนินรายการโทรทัศน์

อ้างอิง 

บุคคลจากจังหวัดขอนแก่น
บุคคลจากโรงเรียนขอนแก่นวิทยายน
บุคคลจากคณะมนุษยศาสตร์และสังคมศาสตร์ มหาวิทยาลัยขอนแก่น
บุคคลจากคณะสังคมศาสตร์ มหาวิทยาลัยเกษตรศาสตร์
ผู้ประกาศข่าวช่อง 7
ผู้ประกาศข่าวช่อง 9-โมเดิร์นไนน์ทีวี
ผู้ประกาศข่าวช่อง 11-เอ็นบีที-สทท.